# Ag er Sacremand a Bénigèn

| ◄ Ag er Sacremand ag en Autær | Ag er Sacremand a Bénigèn | Ag en Examèn a gousciance  ► |
ER Bénigèn e eèll bout considérét pé èl Vertu, pé èl Sacremant.
Er vertu a Bénigèn e zou ur hæ en doud offancét Doué hac ur haz doh er péhedeu commettét guet ur resolution ferm n’ou hommettehér mui, ha de hum gastiein a nehai.
Er Sacremand a Bénigèn e zou ur merche sansibl en dès instituét Jesus-Chrouist, dré béhani en hun nès remission ag er péhedeu hun nès commettét goudé er Vadiènd.
Bout-ç’ou en differance-men itré er Sacremand a Bénigèn hac er vertu a Bénigèn : er Sacremant-ce n’en dai necessær nameid a oudé Jesus-Chrouist, hac er vertu a bénigèn e zou bet necessær a ol viscoah eit bout pardonnét guet Doué. Rac a ol viscoah Doué n’en dès pardonnét ou féhedeu nameit d’er-ré en dès groeit pénigèn a nehai, de larèt-è, en dès bet quæ ha caz ou doud offancét Doué, hac en dès quemérét ur résolution sincèr n’en offanceint mui, ha de hum gastiein ag er péhedeu ou dès commettét.
Quentéh èl ma hum santamb cablus a béhet, ne zeliamb quet gortoz beèd en trenoz eit gobér pénigén : rac er-ré e zeræn eit hum gonvertissein beèd un oaid avancét pé beèd un amzér n’eèlleint mui péhein, er-ré-ze e hum laq ér riscl ne hum gonvertisseint jamæs sinceremant, ha de zougein ou dès n’arrihuehai guet-t’ai èl guet Antiochus, péhani e oulènnai misericord, hemb ne brezas Doué er cheleuèt. Rac liès-mat Doué e ra goab én articl ag er marhue ag ur péhour, péhani en devai groeit goab a nehou durand é vuhé. Goud e ramb é ma misericordius en Eutru-Doué, hac é heèll accordein d’ur péhour ur græce haval doh en hani e ras d’el Lair mad ar er Groès. Mæs ne zeliér quet hum fiein ar ur Miracl èl hennéh : er gùellan-è hum gonvertissein é cource, eit ne vehér quet somprenét.
Er Sacremand a Bénigèn e zou ur merche sansibl ; rac consistein e ra ér Gontrition, ér Govezion hac ér Satisfaction a berh er Pénitand, hac én Absolvèn a berh er Belêg ; de larèt-è, réd-è d’er-ré en dès péhet a oudé ou Badiènd, 1.° ou dout quæ ag ou féhedeu ; 2.° ou hovessad d’ur Belêg aprouvét ; 3.° quemér er resolution d’obér satisfection a nehai ; 4.° ha receu en absolvèn guet er Belêg de béhani en ou devou int disclæriét.
Jesus-Chrouist en dès instituét er Sacremant-ce a p’en dès reit d’é Apostolèt en alhuyeu ag er Baraouis, hac er bouvoër de bardonnein er péhedeu. Receuet, é-m’ean dehai ha d’en dud a Ilis, receuet er Speret-Santel ; pardonnét vou ou féhedeu d’er-ré m'hou pou int pardonnét tehai... Rac-ce er Sacremand a Bénigèn e zou absolumant necessær eid éffacein er péhedeu marvel commettét goudé er Vadiènd. Gùir-è, a pe ne gavér quet en tu d’er receu, é heèllant boud éffacét dré un Act a Garanté pé a Gontrition parfæt guet en dezir sincèr de govessad quentéh èl ma cavehér en occasion : mæs gùir-è perpet é ma dré vertu er Sacremand a Bénigèn é vènt ehue pardonnét ér circonstance-ze.
A fæd er péhedeu e ouyér sur n’en dint meit veniel, penaus-benac m’en dai un dra forh profittabl d’er Bénitandèt ou hovessad, quemènt-ce n’en dai quet neoah necessær ; rac eèllein e rant boud éffacét dré er gontrition a galon ha dré en ævreu mat, èl mei er Bedèn, er yun, en alézon.
Én institution ag er Sacremand a Bénigèn é splann muyan madeleah ha misericord hun Salvér é quevir er béherion. Arlerh m’en dès hur golhét ér Vadiènd, hac hun delivrét a-zan berh en diaul, ean e eèllai larèt temb : » Groeit e mès eid-oh mui eit ne vériteoh ; m’hou lausq bermen ar bouis hou tivréh : labouret mar carét de gonservein er græceu e mès reit teoh ; rac mar ou hollét, n’em bou mui truhé er bet dohoh. » Mæs ean e uélai é homb goann ha fragil ; rac-ce ean en dès instituét er Sacremand a Bénigèn eit rein demb en tu de vout pardonnét, mar caramb, a hun péhedeu, ne vern pèh quen enorm ha quen nombrus é heèllehent bout. Mæs guet eun, é léh bout pardonnét, ne rehèmb ur sacrilege, ni e zeli hum breparein guet er brassan sourci de receu er Sacremand a Bénigèn.
Pèmb-tra-zou necessær eit gobér ur Govezion vat : 1.° en Examèn a gousciance ; 2.° ur gùir Gontrition ; 3.° ur Ferm propos ; 4.° ur Govezion vat ; 5.° un dezir sincèr d’obér Satisfaction de Zoué ha d’en Nessan.